નવરાત્રિ પછી આ રીતે કરો સૌંદર્યની માવજત | નવગુજરાત સમય
નવરાત્રિ પછી આ રીતે કરો સૌંદર્યની માવજત
પાર્લરમાં બોડી સ્ક્રબ અથવા મસાજ કરાવવાથી પણ સ્કીનની ડ્રાયનેસ દૂર થશે અને સ્કીન ચમકલી બનશે
- નવરાત્રિ પર્વ સંપન્ન થઈ ચૂક્યું છે. નવ દિવસોની ગરબાની રમઝટ પછી આખા શરીરને માથાથી પગ સુધી વિશેષ કાળજીની ચોક્કસ જરૂર પડે. પ્રસ્તુત છે નવરાત્રી પછી સૌંદર્ય અને સ્વાસ્થ્યને પરત મેળવવાની કેટલીક ઉપયોગી ટિપ્સ.
નવરાત્રીમાં ગરબા રમવાને કારણે તથા ધૂળ પરસેવા અને મેકઅપના લીધે, ત્વચા ખૂબજ ખરાબ થાય છે. એને ક્લીન અને ભેજવાળી રાખવા માટે, ક્લીનઅપ અથવા તો નરિશિંગ ફેસિયલ કરી શકાય, જેના લીધે ત્વચાનું સ્વાસ્થ્ય જળવાય છે અને તેમાં નમી પણ આવી જશે. ઘેર પણ તમે ત્વચાની સારી કેર લઈ શકો છો. ૧ ચમચી જવના લોટને ૧ ચમચી દહીં સાથે મિક્સ કરીને તેને આખા મોં પર અને ગળાનાં ભાગમાં લગાવી દેવું. તેને ૫-૭ મિનીટ રાખી, હળવા હાથે મસાજ કરો અને પછી હૂંફાળા પાણીથી ધોઈ કાઢો. થોડુંક ગુલાબજળ લગાવી અને પછી નરીશીંગ ક્રીમ લગાવવું. આ તમે અઠવાડીયામાં ૨-૩ વખત કરી શકો. આમ કરવાથી ત્વાચા પર સુંદર ગ્લો આવી જશે. પાર્લરમાં બોડી સ્ક્રબ અથવા મસાજ કરાવવાથી પણ સ્કીનની ડ્રાયનેસ દૂર થશે અને સ્કીન ચમકલી બનશે.
હાથ અને પગની માવજત
ખુલ્લા પગે સતત ગરબા રમવાથી પગના તળીયા ખૂબ જ ખરાબ થઇ જાય છે. પગને હૂંફાળા પાણીમાં થોડુંક બોડી વોશ અને આખું મીઠું નાખીને પલાળી રાખો. જો પગ ગંદા થઈ ગયા હોય તો તેમાં ૫-૬ ડ્રોપ હાઈડ્રોજન પેરોક્સાઈડ(જે દવાની દુકાનમાં મળતું હોય છે) પણ પાણીમાં ઉમેરવું. તેનાથી તરત જ બધો મેલ નિકળી જશે, સાથે સાથે તે સ્કીન પણ લાઈટ કરશે. નાનાં સોફટ બ્રશની મદદથી નખ અને તળીયા હલકાં હાથે ક્લીન કરવા. ત્યારબાદ પ્યુમિક સ્ટોનથી તળીયાનો ડ્રાય ભાગ ઘસવો. સ્ક્રેપરનો ઊપયોગ ના કરવો. પગને પાણીમાંથી કાઢીને કોરા કરીને પેટ્રોલિયમ જેલીથી નખ અને તળીયા પર મસાજ કરવું. ત્યારબાદ પગને મલના કપડાંથી વીંટાળી દેવા. બને ત્યાં સુધી આ ટ્રીટમેન્ટ રાત્રે કરવી જેથી આખી રાત પગને આરામ મળે.
હાથ પરથી નેઇલ પેઇન્ટ કાઢી હુંફાળા પાણીમાં બોડી વોશ નાખી ૫-૬ મિનીટ પલાળવા. હળવા હાથે બ્રથથી નખ અને હાથ ઘસવા. ત્યાર બાદ ઓરેન્જ સ્ટીક અથવા નેઇલ પુશરથી નખના ક્યુટિક્સને પાછળ પુશ કરવા, બધી નેઇલ પોલીશ નીકળી જવી જોઇએ. પેટ્રોલિયમ જેલીથી નખ અને હાથની હથેળીને સરસ મસાજ કરવું અને આખી રાત રહેવા દેવું.
વાળની માવજત
નવરાત્રીમાં ખુલ્લા મેદાનમાં ગરબા કરવાથી માથામાં ધૂળ, પરસેવો વગેરે જમા થાય છે અને વાળ શુષ્ક બની જાય છે. આ સમસ્યાને દૂર કરવા આંતરે દિવસે માથામાં ખૂબ રિલેક્સિંગ હેર ઓઈલ મસાજ કરવું, જેમાં સ્કાલ્પથી લઈને વાળના છેડાના ભાગ સુધી આખા વાળ સરસ મજાના તેલવાળા થવા જોઈએ. તેને આખી રાત જો માથામાં રાખવામાં આવશે તો પરસેવો, ધૂળ, ડાઇંગ અને હેર સ્પ્રેથી થયેલી ડ્રાયનેસને ઓછી કરી શકશે.
તમે ઘરે પણ ખૂબ સુંદર હેર સ્પા ટ્રીટમેન્ટ કરી શકો છો, જેમાં એક તાજા નાળિયેરને છીણીને લગભગ ૨૦૦ મિ.લી. પાણી સાથે, મીક્સરમાં બરાબર મીકસ કરવું. ઝીણી ચારણીમાં બરોબર ગાળી દેવું. આ જે કોકોનટ મિલ્ક તૈયાર થયું તેને આખા સ્કાલ્પ પર લગાવો. ૨૦-૩૦ મિનીટ રાખ્યા પછી વાળને હૂંફાળા પાણીથી ધોઈ લેવાં. માઈલ્ડ શેમ્પૂ પણ કરી શકો. શેમ્પૂ કર્યા પછી કંડિશનર અવશ્ય લગાવવું.